**I n d o k o l á s**

***Általános indokolás***

Zugló szociális és gyermekvédelmi pénzbeli, természetbeni támogatásainak és szociális ellátásainak szabályairól szóló 7/2015. (II. 27.) önkormányzati rendelet (a továbbiakban: Javaslat) módosítását az indokolja, hogy az ellátás bevezetését követően megszerzett jogalkalmazói tapasztalatok szerint az önként vállalt önkormányzati feladatok ellátásához a jogszabályi környezetet következetesebben figyelembe vevő eljárásrendre van szükség.

A Javaslat elősegíti, hogy ha a rászoruló személy a szociális törvényben biztosított állami támogatásra jogosult lenne, akkor ezt a jogát érvényesítse, ahelyett, hogy csak önkormányzati támogatásért folyamodna. Ez ugyan az érintett számára több adminisztratív teherrel jár, de az önkormányzati források korlátozott voltára és a hasonló helyzetben lévők iránti szolidaritásra tekintettel erre szükség van.

A rendeletalkotás európai uniós jogot nem érint.

 ***Részletes indokolás***

***Az 1. §-hoz***

A vagyon fogalma a szociális törvénytől eltérő, a Javaslat a szociális törvénnyel azonos módon határozza meg a vagyon fogalmát.

 ***A 2-7. §-hoz***

Ha a kérelmező szociális törvény szerint neki járó juttatásokat nem veszi igénybe, úgy önkormányzati települési támogatás sem jár, a kérelmet el kell utasítani. Amennyiben igénybe veszi a kerületi hivatal által megállapított támogatást, abban az esetben jövedelmi viszonyait figyelembe véve a minimumjövedelem-juttatás kiegészítő támogatásként továbbra is megállapítható lesz.

Ha a kérelmező vagy a háztartás valamelyik tagja törvényben biztosított foglalkoztatást helyettesítő támogatásra jogosult, de azt nem veszi igénybe, vagy mulasztás miatt szűnt meg a foglalkoztatást helyettesítő támogatásra való jogosultsága a továbbiakban nem lesz jogosult minimumjövedelem-juttatásra. E szabályt kell alkalmazni az első alkalommal történt kérelem benyújtásának elbírálásakor, valamint az éves felülvizsgálat során.

Ha a kérelmező vagy a háztartás valamelyik tagja a törvényben biztosított közgyógyellátásra jogosult, de azt nem veszi igénybe, a gyógyszertámogatásra a továbbiakban nem lesz jogosult.

***Az 8. §-hoz***

A rendelet a kihirdetését követő 8. napon lép hatályba. Hatályon kívül helyezi a Javaslat a minimumjövedelem-juttatás 8/A. § szabályait, amelyet a 21/A. § szabályai tartalmaznak.